b"\n_START_ARTICLE_\nEsgl\xc3\xa9sia dels Sants Joans de Rossell\n_START_SECTION_\nHist\xc3\xb2ria\n_START_PARAGRAPH_\nEs coneix l'exist\xc3\xa8ncia d'un temple des de la meitat del segle XIII, i la construcci\xc3\xb3 d'un altar major en 1425, encarregat als germans Serra, de Tortosa; per\xc3\xb2 no quantes modificacions o reedificacions tingu\xc3\xa9 fins a la construcci\xc3\xb3 del temple actual, que per les seues caracter\xc3\xadstiques tardobarr\xc3\xb2ques amb pres\xc3\xa8ncia cl\xc3\xa0ssica sembla ser del segon quart del segle XVIII, coincidint amb un important increment demogr\xc3\xa0fic. El campanar i la sagrist\xc3\xada s\xc3\xb3n posteriors, ja que el 5 de febrer de 1760 s'acorda la construcci\xc3\xb3 amb Bernat Minguet._NEWLINE_La cap\xc3\xa7alera de l'esgl\xc3\xa9sia est\xc3\xa0 adossada a les restes del recinte emmurallat de la vila._NEWLINE_L'interior fou destru\xc3\xaft quasi totalment durant la Guerra Civil i l'any 2000 es va repintar.\n_START_SECTION_\nEstructura\n_START_PARAGRAPH_\nL'esgl\xc3\xa9sia \xc3\xa9s rectangular amb tres naus dividides en quatre trams mitjan\xc3\xa7ant pilars i, capelles laterals entre els contraforts, sense creuer. La cap\xc3\xa7alera \xc3\xa9s plana amb la mateixa ampl\xc3\xa0ria que la nau central, i als costats, la sagristia i la capella de la Comuni\xc3\xb3. La coberta \xc3\xa9s de volta de can\xc3\xb3 amb llunetes, i en el pas entre els murs i la volta, es troba un entaulament que recorre tot el per\xc3\xadmetre menys el centre de l'absis per deixar lloc al retaule.\n_START_SECTION_\nPortada\n_START_PARAGRAPH_\nLa portada centra una fa\xc3\xa7ana rematada per una cornisa a dues aig\xc3\xbces, i t\xc3\xa9 adossada al costat de l'Evangeli la torre campanar. Aquesta portada, amb arc de llinda en l'obertura, est\xc3\xa0 flanquejada per pilastres amb basament i capitell simples, que suporten un entaulament trencat. Per damunt, als extrems, seguint les pilastres inferiors, remats circulars, que emmarquen una forn\xc3\xadcula apetxinada protegida per pilastres i entaulament, amb les mateixes caracter\xc3\xadstiques que les del cos inferior. I sobre aquest entaulament, uns pinacles adossats i al centre una creu. Dalt de la portada una finestra serveix per il\xc2\xb7luminar la nau central.\n_START_SECTION_\nCampanar\n_START_PARAGRAPH_\nDe base quadrada i quatre cossos. Els tres cossos inferiors s\xc3\xb3n massissos, de fust llis, les parets de pedra irregular, excepte els cantons de carreus, mentre el cos superior, el de les campanes, tot de carreus, presenta una obertura de mig punt en cada cara protegida per pilastres, i els cantons estan aixamfranats. Per damunt, un cos m\xc3\xa9s estret, amb obertures en les quatre cares coberta per una pir\xc3\xa0mide corba."